Министарство за људска и мањинска права и друштвени дијалог одговара за свој рад надлежном Одбору НСРС и свим народним посланицима и та уставна и законска обавеза је основ да се Mинистарство које је у завршној фази формирања својим предлогом и планом рада за 2021. годину обрати прво вама за коментаре, предлоге, критику, опаске и подвргавање формалним облицима контроле, као и сарадње у години пред нама.

Радни наслов свих појединачних планова Mинистарства је отклањање лоших оцена из Извештаја ЕК, изградњом владавине права и доказивим променама повећање садашње оцене од 2,2 за 20%, тако да Србија за годину дана о стању људских права и владавине права буде оцењена са најмање 2,64.

Остварење тог плана биће успех и владе и скупштине и цивилног друштва и свих других на јавним пословима, а из буџета плаћених да се старају о примени закона и граде владавину права, а неуспех ће бити показатељ заједничке неспособности да планом и реченицама о њему допремо до људи који треба да мењају своје понашање и ускладе га са бригом о људским и мањинским правима. Исход неуспеха је да ћемо онда све те реченице чути за годину дана на немачком или енглеском, истоветне, али уз опаску оних који мере наш напредак речима „опет ипак нисте ништа урадили“. Наш предлог је да их пријатно изненадимо и докажемо да се Србија променила, да заслужимо добробит сумње да ли смо стварно способни за изградњу друштва правде, за добробит сумње свих који заједно са нама желе демократске институције, индикаторе људских права, права и слободе националних мањина, права жена, делотворну забрану дискриминације и стварање простора за друштвени дијалог у који ће људи који се иначе не подносе добровољно ступати да би одлучивали о темама које интересују људе у Србији, да смањимо монологе којима се оговарају проблеми и људи и радимо оно што раде успешна друштва – користимо дијалог као основни алат демократије.

Да би се план Министарства остварио није потребан новац или инвестиције, осим за нормално функционисање и рад Националних савета националних мањина и све потребе које изискују закони за које је ово министарство надлежно, потребна је непроцењива ствар – промена понашања на које смо навикли, понашања којим кажемо „па шта?!“ кад се крше људска права и промена понашања којим смо навикли на бесмислену реченицу да је „за примену закона потребна политичка воља“, јер ње треба док се нека одлука не донесе, а једном донете, све одлуке, прописи, закони се примењују. То је разлог зашто ће Министарство имати три велике теме о којима ће се организовати дијалог свих заинтересованих, а све три имају као наднаслов анализу примене Закона о планском систему који је на снази и захтева ex-ante и ex-post анализе како сваки поједини пропис у Србији утиче на живот људи и ствара културу одговорности за доследну примену свих прописа. Три под-теме којима ће се бавити организациона јединица за друштвени дијалог су:

* Људска права у политичким критеријумима и владавини права,
* Одрживи развој и
* Политичка култура, култура дијалога и култура компромиса и као обавеза из постојећих прописа и као тема за све заинтересоване.

За све друге теме Министарство ће стајати на располагању свим учесницима у јавном животу, свим и разним друштвеним групама, удружењима свих врста, људима који желе анализе, промене и употребу дијалога са изабраним, постављеним, именованим људима на јавним пословима.

План предлагања закона и прописа из своје надлежности Министарство ће распоредити на Закон о родној равноправности, иницијативи за Закон о истополним заједницама као антидискриминационом и људскоправашком пропису, предлоге измена и допуна Закона о забрани дискриминације, све недостајуће стратегије које се тичу цивилног друштва, родне равноправности, права националних мањина, права ромске заједнице и мониторинг људских права у целини, мултисекторски.

Мањинска права, осим кроз неопходност финансирања свих доспелих обавеза, биће по избору и сарадњи са Националним саветима и тема друштвеног дијалога, како због њихове анализе, тако и због предлога за измене и допуне и опште послове припрема за изборе за Националне савете током 2022. године. Посебну пажњу ћемо посветити репрезентативности и учешћу припадника националних мањина како на пословима државне управе, тако и у другим секторима, јер број припадника националних мањина није само број, он је доказ да се озбиљно мисли кад се говори о правима на репрезентативност и да се ради оно што се говори.

Општа подела сектора Министарства на људска и мањинска права, родну равноправност и цивилно друштво и друштвени дијалог служиће као алат влади Србије на свим пословима изградње владавине права и посебно европским интеграцијама као помоћ огромним пословима по новој методологији ЕК, али пре свега треба да служи учешћу грађана у процесу доношења одлука, у анализи одлука и предлозима за промене на боље, чему су и грађани и првенствено цивилно друштво незамењив и неопходан чинилац, услов без кога се не може.

Министарство ће имати и регионалну иницијативу за носиоце Берлинског процеса о отварању дијалога на предлог председника Србије о Малој повељи о људским правима, јер ако можемо европским духом да олакшавамо кретање људи преко граница, ако можемо европским духом да заједно градимо инфраструктурне пројекте и унапређујемо економску сарадњу, можда можемо истим европским духом да договоримо регионалне документе о људским правима, на корист свих.

Људска права су као со, може се без њих, али је бљутаво и једу се неправде и до свих нас је хоћемо ли у складу с прописима који су на снази прочитати све те прописе и радити како у њима пише, то је срж владавине права неопходне за здравље друштва.

Данас, 16.11. је Међународни дан толеранције, а толеранција је друштвена добробит којом прихватамо, уважавамо и поштујемо све различите од нас самих по било ком основу, јер је тако боље за све у друштву. Толеранција ником не може забранити да и даље не подноси људе различите од себе, али толеранција, једном унета у законе забрањује понашање засновано на предрасудама, стереотипима, негативним емоцијама о било коме, а на основу било ког њиховог личног својства.

Ако извршна власт има моћ, природа те моћи мора бити ЗА НЕШТО, а никако НАД НЕКИМ којом се у ствари крше људска права. Таква промена природе моћи је идеја којом је Министарство настало.